Padborg: Borgerne i Padborg tænder mest på pikant undertøj, hvorimod vibratorer hitter i Kruså. Der er tilsyneladende store geografiske forskelle, når det gælder salget af sex-legetøj. Det viser et digitalt kort, som Padborg-firmaet sexshop.dk har udarbejdet.

Sexlegetøj er mere populært end nogensinde før, og hos internet-forretningen sexshop.dk ser man hvert år en stor stigning i salget.

Helt præcist blev der i 2016 sendt 43.395 pakker ud til danskere, hvilket i alt gav en omsætning på 18.750.000 kroner. Og det er data fra alle de salg, som virksomheden har visualiseret på et digitalt Danmarks-kort, fortæller direktør og indehaver Michael Peter Hansen.

- Det er oplysningerne fra 100.000 ordrer, vi har brugt - hvilke produkt-typer, der er købt, sammenholdt med købers postnummer og det beløb, der er købt for, forklarer han.

Tallene giver således et repræsentativt indblik i danskernes sexliv, mener Michael Peter Hansen.

Hele undersøgelsen er dog fortalt med et varmt glimt i øjet, påpeger han.

Se det digitale kort hér: